杨万里
晚步南溪弄水
吾庐在南溪，溪北北山半。
山空谁肯邻，影静鹤为伴。
万松当篱落，千岩上几案。
花草岂厌多，不多亦堪翫。
一丘万事足，半点无外羡。
如何濯双缨，独欠泉一眼。
晚晴漫野步，偶到溪侧畔。
颇怪清浅流，雪後劣如线。
相将二三子，一笑出奇观。
琼砂杂瑶砾，掇拾作微堰。
锵然便淙琤，清若奏琴阮。
当流立孤石，灩澦忽童丱。
不寒势何怒，惟激声故远。
从今日日来，愁肺要湔浣。
儿童俾勿坏，鸥鹭好看管。